
Albertus Magnus – Nagy Szent Albert
1193-ban született Lauingen an der Donau-ban , mint Albert von Bollstädt gróf. Albertus Teutonicus néven a Pádovai és Bolognai egyetemen tanult. 1223-ban belépett a domonkos rendbe. Megszervezte a rendi főiskolát (Studium Generale) Hildesheimben, Regensburgban és Strassburgban. 1228-tól Kölnben, Freiburgban, Regensburgban tanított, majd 1245-től Párizsban. Szenzualista és mérsékelt realista volt. Vallotta és hirdette a filozófia és a teológia önállóságát és egymást kiegészítő harmóniáját.
1254-ben Wormsban a német rendtartomány (Teutonia) előljárójává választották. Provinciális létére mint tanító és prédikátor, „bocskoros testvérként” gyalog bejárta Európát. Az Alpok több csúcsát megmászta. (Az első európai turistának tartják.) - II. Sándor pápa Rómába hívta, a kolduló rendeket ért vádak kivédésére. Ebben sikerrel járt.
1260-ban regensburgi püspökké nevezték ki, de 1262-ben lemondott és  visszatért Kölnbe, tanítani és kutatni.  1274-ben résztvett a Lyoni zsinaton, amely a keleti egyházszakadás orvoslásával foglalkozott. Ezen Szent Tamás már nem volt jelen: Útközben érte a halál.
Albert 1277-ben  Párizsban még megvédte Szent Tamást Tempier érsek vádjai és a ferencesek intrikái ellen, utána teljesen visszavonult. 1280-ban húnyt el, három éves testi-szellemi leépülés végén.

Egyetemes tudós volt. Aquinói Szent Tamástól eltérően különösen fontosnak tartotta a megfigyelést (observatio) és a kisérletezést (experimentatio). 1250-ben elsőként állított elő elemi arzént. Írt földrajzról (De natura locorum), a növényekről (De vegetabilibus), az állatokról (De motu animalium), a Titkok titkáról, vagyis a mágiáról és alkémiáról (De secreto secretorum), Euklidész geometriájáról,   Petrus Lombardus Sententiáiról, Pseudo-Dionysius Areopagita műveiről, Platón, Arisztotelesz és Averroész filozófiájáról, sőt, elég meglepő módon, a nők titkairól is (De secretis mulierum).
Több mint 800 művet írt. Ebből 40-et később nyomtatásban is kiadtak. Sokoldalú munkásságáért a „Doctor universalis” nevet kapta. Így jellemezték: „Magnus in magia, major in philosophia, maximus in theologia.”

1622-ben boldoggá avatták. 1931-ben XI. Piusz pápa szentté avatta. 1941-ben XII. Piusz a tudósok patrónusává, védőszentjévé nyilvánította. Ünnepnapja november 15.
Tanítványa volt Aquinói Szent Tamás  (a „Doctor angelicus”) és Eckhart mester, a misztikus. Tanítványainak egy csoportja önálló irányzatot képviselt, az albertizmust. Ez egészen a XVI. századig létezett.
Párizsban egy metróállomás, a „station Maubert” őrzi Magister Albertus = Maitre Aubert emlékét, igen stílusosan az egyetem, a Sorbonne közelében.

Összes műveinek kiadása: Alberti Magni Opera Omnia 1-38
(ed. A. Borgnet), Paris, 1890-99

